**Când moare poetul**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când moare poetul

Se frânge-n cuptoare și pâinea

Și tremură grâul și plânge tot lanul

Se uscă și floarea brodată pe ie

Când moare țăranul.

Răsună pădurea de vaiet și jale,

Și saltă în maluri izvorul, sărmanul,

Și turma e-n freamăt și murmură stâna

Când moare ciobanul.

Tranșee se surpă și pier cazemate

Și țara e-n sânge și-i mare păcatul

Spre-un cer de eroi o novă pornește

Când moare soldatul.

Nu-i plânset amar pe cuprins, nu e tângă

O tâmplă fierbinte se stinge încet

Doar morții și pana tresar câteodată

Când moare-un poet.